José María de Pereda

Llenor Sbaenaidd yn yr iaith Sbaeneg oedd José María de Pereda (6 Chwefror 1833 – 1 Mawrth 1906) sydd yn nodedig am ei straeon byrion a nofelau realaidd a leolir ym mynyddoedd Cantabria sydd yn nodweddiadol o fudiad costumbrismo.

Ganed yn Nyffryn Besaya, Talaith Santander, yn rhanbarth hanesyddol Cantabria, i deulu o Gatholigion selog. Darparwyd incwm iddo gan ei frawd hŷn, a throdd José ei holl sylw at lenydda felly. Ei ymdrech gyntaf oedd Escenas montañesas (1864), casgliad o frasluniau realaidd o bysgotwyr Santander a gwerinwyr mynyddoedd Cantabria.

Ymhlith ei nofelau dychanol a gwleidyddol mae El buey suelto (1878), Don Gonzalo González de la Gonzalera (1879), a De tal palo tal astilla (1880). Campwaith Pereda ydy Sotileza (1884), un o nofelau Sbaeneg gwychaf y 19g. Dyma stori epig am fywydau pysgotwyr Santander, esiampl ddiffuant o nofel foes ac arfer sydd hefyd yn cynnwys portreadau enigmataidd o'i chymeriadau. Bu farw yn Santander yn 73 oed.

 Cyfeiriadau 

Categori:Genedigaethau 1833
Categori:Marwolaethau 1906
Categori:Llenorion Catholig o Sbaen
Categori:Llenorion straeon byrion y 19eg ganrif o Sbaen
Categori:Llenorion straeon byrion Sbaeneg o Sbaen
Categori:Nofelwyr y 19eg ganrif o Sbaen
Categori:Nofelwyr Sbaeneg o Sbaen
Categori:Pobl o Gantabria
Categori:Prosiect WiciLlên